समय से पूर्व मानसून आने की संभावनाएं
प्रदेश में प्याज की खरीदी जोरों पर
मुख्यमंत्री श्री चौहान ने विद्यार्थियों की करियर काउंसलिंग की
दैनिक वेतनभोगी श्रमिक होंगे नियमित
21 जून को मनाया जायेगा तृतीय अंतर्राष्ट्रीय योग दिवस
सामूहिक योग प्रदर्शन हेतु वृहद स्तर पर तैयारियां करने के निर्देश, प्रभारी कलेक्टर श्री शमीमउद्दीन की अध्यक्षता में कार्यक्रम की रूपरेखा से संबंधित तैयारी बैठक सम्पन्न
आयुष मंत्रालय भारत सरकार के निर्देशानुसार 21 जून को तृतीय अंतर्राष्ट्रीय योग दिवस के रूप में मनाया जायेगा। इस अवसर पर निर्धारित कॉमन प्रोटोकॉल के अनुसार कार्यक्रम आयोजित कर सामूहिक योग का प्रदर्शन किया जायेगा। सामूहिक योग प्रदर्शन हेतु कार्यक्रम की तैयारियां वृहद स्तर पर किये जाने हेतु प्रभारी कलेक्टर श्री शमीमउद्दीन की अध्यक्षता में शुक्रवार को कलेक्टर कार्यालय में बैठक सम्पन्न हुई। बैठक में मुख्य कार्यपालन अधिकारी जिला पंचायत सुश्री कीर्ति खुरासिया, जिला शिक्षा अधिकार श्री एस.एस.कौशल के अलावा विभिन्न विभागों के अधिकारीगण, योग से जुड़ी संस्थाओं के प्रतिनिधि, स्वैच्छिक संगठनों के प्रतिनिधि तथा शैक्षणिक संस्थाओं के प्राचार्य व प्रतिनिधिगण मौजूद थे।
बैठक में बताया गया कि आयुष मंत्रालय भारत सरकार के निर्देशानुसार 21 जून, 2017 को जिला स्तर के साथ-साथ विकासखण्ड व पंचायत मुख्यालय तक सामूहिक योग कार्यक्रम आयोजित किये जाना है। सामुहिक योग प्रदर्शन कार्यक्रम प्रदेशभर में एक साथ ऑल इंडिया रेडियो से प्रसारित संकेतों के आधार पर किया जायेगा। जिला स्तर पर सामुहिक योग कार्यक्रम के लिये आयोजन स्थल चयन पर चर्चा की गयी तथा निर्देश दिये गये कि वर्षा के मौसम को देखते हुये कवर्ड स्थल का चयन किया जाये। बैठक में बताया गया कि पिछले वर्ष वर्षा के कारण स्थल में परिवर्तन करना पड़ा था। बैठक में आयोजन स्थल पर टेंट, साउण्ड सिस्टम, तखत, मेटिंग, चादर, पेयजल व्यवस्था, मैदान की साफ-सफाई, मार्किंग, फ्लैक्स, रेडियों, एलसीडी स्क्रीन आदि की व्यवस्थाओं के संबंध में चर्चा कर विस्तार से दिशा निर्देश दिये गये।
कार्यक्रम में अधिकाधिक संख्या में लोगों की सहभागिता सुनिश्चित करने हेतु अधिकारियों को आवश्यक दिशा-निर्देश दिये गये। जिला स्तर पर आयोजित होने वाले कार्यक्रम में शहर के सभी शासकीय विभागों के अधिकारियों-कर्मचारियों को भाग लेने हेतु कहा गया। शासकीय एवं अशासकीय विद्यालयों के कक्षा 7 से 12 तक के छात्र-छात्राओं के साथ ही महाविद्यालयों व विश्वविद्यालयों के छात्र-छात्रायें एनसीसी व एनएसएस के दलों की भी भागीदारी हेतु शैक्षणिक संस्थाओं के प्रतिनिधियों को निर्देशित किया गया। कार्यक्रम में योग से जुड़ी संस्थाओं के साथ ही स्वैच्छिक संगठनों तथा आमजन की भागीदारी हेतु व्यापक प्रचार-प्रसार हेतु दिशा-निर्देश दिये गये। बैठक में यह भी निर्देश दिये गये कि कार्यक्रम में क्षेत्र के सांसद, विधायकगणों व अन्य जनप्रतिनिधियों को आमंत्रित किया जावे।
बैठक में बताया गया कि सामूहिक योग कार्यक्रम की तैयारियों हेतु दिनांक 15 जून से 20 जून तक महाराजा शिवाजी राव उच्चत्तर माध्यमिक विद्यालय इंदौर में योग का प्रशिक्षण दिया जायेगा। प्रशिक्षण योग प्रशिक्षकों द्वारा प्रतिदिन शाम 4 से 5 बजे तक होगा। सभी से आग्रह किया गया कि वे उक्त प्रशिक्षण में भाग लेकर योग की क्रियाओं को सीख लें। योग से जुड़ी संस्थाओं व स्वैच्छिक संगठनों के प्रतिनिधियों से भी आग्रह किया गया कि वे 21 जून को प्रस्तावित सामूहिक योग कार्यक्रम में प्रतिभागियों की संख्या की जानकारी प्रशिक्षण स्थल पर योग प्रशिक्षकों को उपलब्ध करा दें। योग कार्यक्रम के आयोजन हेतु स्थान की भी जानकारी जिला शिक्षा कार्यालय को 15 जून तक दे दें, ताकि जिला प्रशासन व नगर निगम से आवश्यक अनुमति जारी करवाई जा सकें। बैठक में यह भी निर्देश दिये गये कि सामुहिक योग प्रदर्शन में भाग लेने वाले प्रतिभागियों की संख्या की जानकारी जिला शिक्षा कार्यालय में बनाये गये कन्ट्रोल रूम में दूरभाष क्रमांक 0731-2380709 अथवा ई-मेल आईडी deoind_mp@nic.in पर 21 जून को ही दोपहर तीन बजे तक आवश्यक रूप से देना सुनिश्चित करें।
पल प्रतिपल कार्यक्रम जारी
बैठक में बताया गया कि आयुष विभाग भारत सरकार द्वारा जारी कॉमन प्रोटोकॉल के अनुसार सामुहिक योग कार्यक्रम किया जाना है। प्रात: साढ़े 6 बजे सभी सहभागीगण कार्यक्रम स्थल पर उपस्थित होंगे। प्रात: 6.45 बजे मुख्य आयोजन स्थल पर अतिथिगणों का आगमन होगा। प्रात: 6.47 बजे मध्यप्रदेश गान का गायन, प्रात: 6.50 बजे मुख्यमंत्रीजी के संदेश का वाचन होगा तत्पश्चात प्रात: 7 बजे से 8 बजे तक सामान्य योग अभ्यास कार्यक्रम आयोजित किया जायेगा। अंत में अतिथियों व सहभागियों का आभार प्रदर्शन किया जाकर कार्यक्रम का समापन होगा।